Dôvodová správa

Všeobecná časť

Podľa § 712a ods. 9 Občianskeho zákonníka pri zániku nájmu dohodnutého na určitý čas nemá nájomca právo na bytovú náhradu s výnimkou prípadov ustanovených osobitným predpisom. Zákon Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s bytovými náhradami v znení neskorších predpisov v § 4 ustanovuje, že pri zániku nájmu dohodnutého na dobu určitú nájomca nemá právo na bytovú náhradu, okrem prípadu, ak nájom bytu skončil pred uplynutím dohodnutej doby z dôvodu, že byt bez zavinenia nájomcu nemožno ďalej užívať, alebo ak ide o služobný byt alebo o byt osobitného určenia a nájomca pred jeho užívaním skončil užívanie iného bytu.
Väčšina osôb, s ktorými bola uzavretá nájomná zmluva na dobu určitú, skončila pred užívaním služobného bytu užívanie iného bytu, a preto im vzniklo po skončení nájmu služobného bytu právo na bytovú náhradu. Zo štátneho rozpočtu bolo preto potrebné obstarávať nové byty a súčasne sa rozrastal bytový fond, ktorý bol v správe rozpočtových a príspevkových organizácií. 
Návratnosť služobných bytov možno zabezpečiť iba vtedy, ak zanikne povinnosť poskytnúť nájomcovi bytovú náhradu pri zániku nájmu služobného bytu dohodnutého na dobu určitú, ak nájomca pred jeho užívaním skončil užívanie iného bytu. Predložený návrh zákona rieši iba návratnosť služobných bytov, ku ktorým bol nájomný vzťah dohodnutý na dobu určitú po účinnosti návrhu zákona. 
Návrh zákona nebude mať zvýšený vplyv na štátny rozpočet ani vplyv na verejné financie. Predložený návrh zákona nebude mať vplyv na životné prostredie, neovplyvní zamestnanosť ani si nevyžiada zvýšenie počtu zamestnancov. Predložený návrh zákona nebude mať vplyv na obyvateľov, na hospodárenie podnikateľskej sféry a iných právnických osôb.  
Ministerstvo financií Slovenskej republiky v rámci medzirezortného pripomienkového konania vzalo na vedomie, že predložený návrh zákona nebude mať negatívny vplyv na verejné financie. 
Návrh zákona je v súlade s Ústavou Slovenskej republiky, zákonmi, ako aj s medzinárodnými zmluvami, ktorými je Slovenská republika viazaná.
V rámci pripomienkového konania bola požiadaná o stanovisko aj Rada hospodárskej a sociálnej dohody Slovenskej republiky, ktorá stanovisko nepredložila. 

Doložka finančných, ekonomických a enviromentálnych vplyvov a vplyvov na zamestnanosť

1.	Odhad vplyvov na verejné financie

Návrh zákona nebude mať negatívny vplyv na verejné financie. 

2.	Odhad vplyvov na obyvateľov, hospodárenie podnikateľskej sféry a iných právnických osôb

Návrh zákona nebude mať vplyv na obyvateľov, hospodárenie podnikateľskej sféry a iných právnických osôb.

3.	Odhad  vplyvov na životné prostredie

Návrh zákona nebude mať vplyv na životné prostredie.

4.	Odhad vplyvov na zamestnanosť

Návrh zákona nebude mať vplyv na zamestnanosť. 

Doložka zlučiteľnosti
návrhu právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:  vláda Slovenskej republiky. 

2.	Názov návrhu právneho predpisu: návrh zákona, ktorým sa mení a dopĺňa zákon Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s bytovými náhradami v znení neskorších predpisov. 

3.	Záväzky Slovenskej republiky vo vzťahu k Európskym spoločenstvám a Európskej únii: zo Zmluvy o pristúpení Slovenskej republiky k Európskej únii a z Aktu o podmienkach pristúpenia nevyplývajú žiadne záväzky ani prechodné obdobia týkajúce sa predmetu úpravy. 

4.	Problematika návrhu právneho predpisu: 
a)	nie je upravená v práve Európskych spoločenstiev		
b)	nie je upravená v práve Európskej únie
c)	nie je upravená rozhodnutiami Súdneho dvora Európskych spoločenstiev alebo Súdu prvého stupňa,
d)	nie je upravená v zmluvnom prameni práva Európskych spoločenstiev alebo Európskej únie.     	
			
5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: vzhľadom na vnútroštátny charakter upravovanej problematiky je posudzovanie návrhu zákona s právom Európskych spoločenstiev a právom Európskej únie bezpredmetné.

6.	Gestor (spolupracujúce rezorty): problematika predmetu právneho predpisu nie je zahrnutá v žiadnej smernici, a preto je bezpredmetné vyjadrovať sa ku gestorstvu smernice       a k transpozičným lehotám z nich vyplývajúcich.		

7.	Účasť expertov pri príprave právneho predpisu a ich stanovisko k zlučiteľnosti návrhu právneho predpisu s  právom Európskych spoločenstiev a právom Európskej únie (špecifikácia úrovne a spôsobu externej účasti, napr. konzultácie): bezpredmetné; na príprave právneho predpisu sa nezúčastnil žiaden expert a nebol vypracovaný žiadny posudok.

Osobitná časť

K článku I

K bodu 1
Spresňuje sa odkaz na osobitný predpis – zákon č. 198/1995 Z. z. o sociálnej pomoci v znení neskorších predpisov, a to na základe pripomienky Ministerstva práce, sociálnych vecí a rodiny Slovenskej republiky.  

K bodu 2 
Nájomca, ktorého nájomný vzťah k bytu bol dohodnutý na dobu určitú, nemá právo na bytovú náhradu po skončení nájmu v súlade s Občianskym zákonníkom v znení neskorších predpisov s výnimkami, ktoré ustanovuje zákon Slovenskej národnej rady č. 189/1992 Zb. v znení neskorších predpisov. 
Predloženou novelou sa navrhuje zachovanie súčasnej právnej úpravy, podľa ktorej nájomca pri zániku nájmu bytu dohodnutého na dobu určitú má právo na bytovú náhradu, ak nájom bytu zanikol pred uplynutím dohodnutej doby z dôvodu, že byt nemožno ďalej užívať bez zavinenia nájomcu. Rovnako sa navrhuje zachovať podľa súčasnej právnej úpravy právo na bytovú náhradu pri zániku nájmu bytu osobitného určenia, ak nájomca pred jeho užívaním skončil užívanie iného bytu. 
Navrhuje sa zrušiť doterajšie právo na bytovú náhradu, ak nájomca služobného bytu ukončil pred jeho užívaním užívanie iného bytu, nakoľko ustanovenie sa vzťahovalo na väčšinu osôb. Cieľom je zachovanie účelu služobných bytov, ktoré sú určené na bývanie osôb uvedených v § 1 zákona č. 189/1992 Zb. v znení neskorších predpisov. Zo sociálnych dôvodov sa navrhuje doplnenie právnej úpravy, podľa ktorej nájomca služobného bytu pri zániku nájmu dohodnutého na dobu určitú má právo na bytovú náhradu, ak prestal vykonávať prácu, na ktorú je nájom služobného bytu viazaný z dôvodu, že utrpel pracovný úraz alebo služobný úraz s následkom invalidity alebo z dôvodu, že mu vznikla choroba z povolania s následkom invalidity.
		
K bodu 3 
Ustanovenie upravuje právne pomery nájomcov služobných bytov, ktorých nájom vznikol pred nadobudnutím účinnosti tohto zákona. Ich právo na bytovú náhradu zostáva nezmenené, keďže sa spravuje doterajšou právnou úpravou.
 
K článku II
Navrhuje sa, aby zákon nadobudol účinnosť 1. októbra 2005.